**Raport për rezultatet e konsultimeve publike**

1. **Titulli i draft aktit: Projektligj “Për inspektimin në Republikën e Shqipërisë”**
2. **Kohëzgjatja e konsultimeve**

*Konsultimi në Regjistrin Elektronik të Njoftimeve dhe Konsultimeve Publike u realizua në përputhje me përcaktimet në nenin 15 të ligjit “Për Njoftimin dhe Konsultimin Publik”.*

*Konsultimi elektronik për projektligjin “Për inspektimin në Republikën e Shqipërisë” u zhvillua me kohëzgjatje prej 20 ditë pune (10.10.2022-5.11.2022)[[1]](#footnote-1).*

*Njoftimet paraprake lidhur me procesin e hartimit të projektaktit, sa i përket reformimit të sistemit të inspektimeve, kanë filluar në vitin 2017, me tryeza dhe takime konsultative, kryesisht me përfaqësues nga dhomat e biznesit, vendase dhe të huaja, si dhe me ekspertë individualë vendas dhe të huaj. Të gjitha takimet (si dhe linket respektive) janë në webpage e Inspektoratit Qendror* [*www.insq.gov.al*](http://www.insq.gov.al)*.*

1. **Metoda e konsultimit**

*Metodat e përdorura për konsultimin publik:*

1. *Konsultimi në faqen zyrtare të konsultimit publik, RENJK;*
2. *Tryeza të konsultimit me ekspertë dhe grupet e interesit[[2]](#footnote-2).*

*Ndryshimet ligjore dhe strukturore në legjislacionin e inspektimit janë konsultuar fillimisht përmes takimeve konsultative paraprake me ekspertë individualë dhe grupet e interesit, dhe më pas përmes publikimit në RENJK.*

*Kontributet janë përcjellë në kuadër të procesit të konsultimit dhe përmirësimit të përmbajtjes së projektligjit, nga grupet e interesit dhe ekspertë të fushës së inspektimit[[3]](#footnote-3), në adresën elektronike të Inspektoratit Qendror dhe Inspektorit të Përgjithshëm, në adresën postare të Kryeministrisë me komente dhe sugjerime nga përfaqësuesit e dhomave të biznesit[[4]](#footnote-4), si dhe në tryezat e konsultimit të zhvilluara kryesisht pranë Inspektoratit Qendror, të cilat janë mbledhur nga personi përgjegjës pranë Inspektoratit Qendror.*

1. **Palët e interesit të përfshira**

*Procesi i draftimit të projektligjit “Për inspektimin në Republikën e Shqipërisë” është shoqëruar me një komunikim shumë intensiv bashkëpunimi ndërmjet Inspektoratit Qendror dhe kryesisht dhomave të biznesit.*

*Pjesëmarrësit në tryezat e konsultimit kanë qenë:*

* *Ekspertë individualë vendas dhe të huaj;*
* *Përfaqësues nga dhomat e tregtisë dhe industrisë dhe shoqatat e biznesit vendase e të huaja;*
* *Përfaqësues nga institucione publike*

1. **Pasqyra e komenteve të pranuara me arsyetimin e komenteve të pranuara/ refuzuara**

*Nga konsultimi publik i kryer në Regjistrin elektronik në zbatim të ligjit nr. 146/2014 “Për njoftimin dhe konsultimin publik” nuk ka pasur komente apo propozime të caktuara mbi përmbajtjen e projektligjit.*

**Shtojcë**

Fillimisht, procesi i reformimit të sistemit të inspektimeve, ka nisur me digjitalizimin e inspektimeve, si një hap thelbësor për rritjen e transparencës dhe luftën kundër korrupsionit. Realizimi me sukses i kësaj sfide, u pasua me takimet konsultative, për ndryshimet ligjore dhe strukturore.

Më poshtë, gjeni në një përmbledhje kronologjike, takimet konsultative që janë zhvilluar nga viti 2017, të cilat janë të plota edhe në faqen zyrtare të Inspektoratit Qendror [www.insq.gov.al](http://www.insq.gov.al):

*7 korrik 2017* – takim i Inspektorit të Përgjithshëm me përfaqësues të biznesit dhe sipërmarrjes private, të identifikuar dhe dëgjuar problematikat e hasura nga procedurat inspektuese, ku u kërkua dhe dërgimi i propozimeve konkrete lidhur me reformimin e procesit.

*26 korrik 2017* – takim me Ambasadorin e Përhershëm Fuqiplotë të Shtetit të Japonisë në Tiranë Z. Makoto Ito, i cili rekomandoi përfshirjen e vetë bizneseve në procesin e reformimit, me qëllim rritjen e transparencës, efikasitetin e punës së inspektorateve dhe uljen e barrës administrative ndaj biznesit.

*1 gusht 2017* – takim me Ambasadoren e Republikës Federale të Gjermanisë, Znj. Sussanne Schutz, e cila shprehu mbështetjen për reformën në inspektime me qëllim çrrënjosjen e korrupsionit në këtë sistem.

*2 gusht 2017* – takim me drejtorin e Projektit Anti-Korrupsion Z. Detleff Kreutzer dhe ekspertë të tij; diskutim mbi reformën në inspektime.

*8 gusht 2017* – takim i organizuar në ambientet e Inspektoratit Qendror, me pjesëmarrjen e Z. Sandër Lleshi (ish Këshilltar i Kryeministrit për Sigurinë Kombëtare), i cili theksoi nevojën e reformimit të sistemit të inspektimeve në Republikën e Shqipërisë nga dy këndvështrime, reformë në strukturë dhe reformë në procedurë, si dhe përfaqësues nga Qendra e Eksporteve Shqiptare, Unioni i Prodhuesve Shqiptarë dhe dhomave të biznesit, duke shprehur mbështetjen për këtë proces.

*6 tetor 2017* – vizitë pune pranë Inspektoratit të Përgjithshëm të Administratës në Francë – IGA, ku u diskutua edhe realizimi i një marrëveshjeje bashkëpunimi midis dy institucioneve homologe, fushat kryesore të të cilit do të fokusohen në suportin në hartimin e akteve ligjore dhe nënligjore, evoluimin e statusit të inspektorit, trajnimin e stafit të inspektimit, etj.

*17 tetor 2017* – takim pranë Inspektoratit Qendror, ku u bë dhe një prezantim i përgjithshëm mbi reformimin dhe ristrukturimin ligjor të sistemit të inspektimeve, me pjesëmarrjen e ish Zëvendës Kryeministres Znj. Senida Mesi, Inspektorin e Përgjithshëm, Kryeinspektorët e Inspektorateve Shtetërore.

*5 shkurt 2018* – vizita e Inspektorit të Përgjithshëm të Administratës së Republikës së Francës, Z. Michel Rouzeau, Shefi i IGA, e cila u konkludua me nënshkrimin e marrëveshjes së bashkëpunimit ndërmjet dy institucioneve homologe dhe u diskutua nevoja për ndryshime ligjore, për fuqizim kapacitetesh dhe veçanërisht për trajnime. Pjesëmarrës në takim ishin edhe Znj. Senida Mesi, Znj. Isabelle Le Guellee, e ngarkuar me punë në Ambasadën e Francës, përfaqësues nga dhomat e biznesit, etj.

*26 mars 2018* – vizitë e Inspektorit të Përgjithshëm në Inspektoratin e Sigurisë Ushqimore në Japoni dhe institucione homologe, duke marrë dhe si shembull kryerjen e inspektimeve për t’i implementuar në procesin e reformimit të inspektimeve në Shqipëri.

*26 Shtator 2018* - ***Prezantohet reforma e inspektimeve***, me pjesëmarrjne Z. Daniel Trnka, Analist i Lartë i Politikave, i OECD, i cili mbështeti dhe vlerësoi draftet për reformën në inspektim dhe u shpreh se “*Draftet janë hap i rëndësishëm për të përmirësuar fushën e inspektimeve në Shqipëri dhe për të kontribuar në rritjen ekonomike dhe në mirëqenien shoqërore. Këto reforma kanë si qëllim të krijojnë transparencën në inspektime dhe do të eleminohet korrupsioni*”; Inspektorit të Përgjithshëm të Administratës në Francë, Jean Pierre Dalle, i cili vlerësoi reformën e ndërmarrë nga Inspektorati Qendror, duke u shprehur se është një reformë që nuk e gjen kudo. Ai u kërkoi përfaqësuesve të bizneseve në takim, se është e rëndësishme që tu’a prezantojnë dhe shpjegojnë këtë reformë edhe anëtarëve të tjerë.

*6 Nëntor 2018 – Takim i mbajtur në ambientet e sallës COD, në Kryeministri, nën drejtimin e Zv. Kryeministres Znj. Senida Mesi me dhomat e tregtisë dhe shoqatat e biznesit, ku u kërkua miratimi sa më shpejtë i ndryshimeve strukturore dhe ligjore.*

*8 Nëntor 2018* ***– Përfaqësues nga Dhomat e Tregtisë dhe Industrisë dhe Shoqatat e Biznesit Vendase e të Huaja finalizuan propozimet e tyre në shkresën me nr. 114 prot., datë 8.11.2018 me lëndë “Mbështetje e reformimit të Inspektorateve Shtetërore” drejtuar Kryeministrit.***

*Dhjetor 2018 – pas takimit të mbajtur pranë Inspektoratit Qendror, janë dërguar edhe propozimet dhe rekomandimet nga Z. Daniel Trnka, Ekspert i Lartë pranë OECD, mbi ndryshimet ligjore dhe strukturore në sistemin e inspektimeve.*

*Janar 2019 – tryezë konsultative me përfaqësues nga Këshilli i Investimeve, i cili ka përcjellë edhe rekomandimet për reformën në inspektime në formë elektronike.*

*8 prill 2019 –* Tryezë konsultative në ambientet e Inspektoratit Qendror me përfaqësues nga Ministria e Shtetit për Mbrojtjes e Sipërmarrjes, ku nga ana e [Z. Eduart Shalsi, u vlerësua dhe u mbështetën ndryshimet ligjore në fushën e inspektimeve.](http://www.insq.gov.al/eduard-shalsi-minister-shteti-per-mbrojtjen-e-sipermarrjes-mbeshtet-ndryshimet-ligjore-ne-fushen-e-inspektimeve/)

*13 Dhjetor 2019* – *organizohet nga Inspektorati Qendror* ***Konferenca e Nivelit të Lartë për Reformimin e Inspektimeve në Ballkanin Perëndimor sipas standardeve të Bashkimit Europian***, *me* *pjesëmarrjen e homologëve në Ballkanin Perëndimor, dhomat e biznesit vendase dhe të huaja, kryeinspektorët shtetërorë, Inspektorin e Përgjithshëm të Administratës Franceze, përfaqësues nga USAID, Banka Botërore, OECD, Delegacioni Europian, etj., ku ndër të tjera nga Kryeinspektorët e Ballkanit, Shqipëria u cilësua lider për inspektimet online.*

*12 Maj 2022* – Takim për njohje me ecurinë e reformës në inspektime, si angazhim i Qeverisë, i ndërmarrë në Samitin e Londrës, më datë 09.07.2018. Pjesë e takimit ishin Zv. Ministri i Financave dhe Ekonomisë Z. Besart Kadia, përfaqësues të Dhomave të Tregtisë dhe Industrisë, Shoqatave të Biznesit vendase dhe të huaja. Takimi konsultativ u konkludua me ***shkresën nr. 205 prot., datë 13.05.2022***, të përcjellë për njohje nga Inspektorati Qendror, me kërkesë të sipërmarrjes për përmbylljen e Reformës në Inspektime, në Republikën e Shqipërisë.

1. *Amendimi i ligjit aktual për inspektimin është publikuar në RENJK edhe në vitin 2019, me kohëzgjatje 20 ditë pune (18.02.2019-15.03.2019) dhe ka marrë 12 komente nga konsultimi me qytetarët. Duke qenë se ligji aktual për inspektimin pësonte shumë ndryshime, u propozua hartimi i një ligji të ri, por me filozofi dhe parime të njëjta me projektligjin “Për disa shtesa dhe ndryshime në ligjin nr. 10433, datë 16.06.2011, “Për inspektimin në Republikën e Shqipërisë” .* [↑](#footnote-ref-1)
2. *Në Shtojcën e këtij raporti, gjeni në një përmbledhje kronologjike disa nga takimet konsultative.* [↑](#footnote-ref-2)
3. *Daniel Trnka, OECD Senior Policy Analyst* [↑](#footnote-ref-3)
4. *Shkresa me nr. 114 prot., datë 08.11.2018 dhe shkresa nr. 205 prot., date 13.05.2022, e përcjellë nga Inspektorati Qendror me kërkesë të Dhomave të Tregtisë dhe Industrisë, shoqatat e biznesit vendase dhe të huaja.* [↑](#footnote-ref-4)